بابلو نيرودا (قصيده)

"بابلو نيرودا"
هى قصيدة وطنية مصرية للشاعر المصرى الكبير احمد فؤاد نجم.

 الكلمات 

 بابلو نيرودا
 شيلى البارود
 حطى الوعود
 والتعليلات
 فى المهملات
 سفحوا الورود
 من ع الخدود
 والخضره
 من قلب البنات

 فين الأمان
 جنب الغيلان
 يا ملفقين
 عصر التبات ؟

 لا الجرح بات
 ولا إتنسي
 ولا التاريخ
 والذكريات
 سيدنا الحسين
 اسبارتاكوس
 الليندي
 لوركا
 عب رحيم
 فلاح بلدنا اللى انشوى
 قبل القيامه
 فى جحيم
 سينا الطعينه المزمنه
 ارنستو
 جيفارا العظيم
 خميس وبقري
 والشفيع
 أدهم
 ومواله القديم
 قطب الرجال اللى ابتلي
 لما تلا الذكر الحكيم
 عقد العقيق اللى اتبدر
 من عهد سقراط الحكيم
 زاد النهارده
 وانتظم
 بالدره والفص اليتيم
 نيرودا
 زمار الصباح
 نيرودا
 مزمار النسيم

 صابحه الصبيه
 " سانتياجو "
 تشرب لبنها من غناك
 اتروعوا العصافير
 وهاجوا
 لما نعيت البوم
 نعاك
 وانت الشهيد
 ملو البراح
 جراح تعود المجروحين
 ساعتين تشاور
 ع الجراح
 ينشد ضهر المطعونين
 تتمدد إيدهم ع السلاح
 وبعزم ما فى الموجوعين
 تطعن فى شريان الطاعون
 تجهز
 على الداء الدفين
 الشمس تطلع بالصباح
 ترمى الصباح
 على كل الإبد
 حاضنه البنادق والجراح
 بإيد وعافقه الناي
 بإيد
 والشمس تطلع فى النهار
 فوق كل قصر
 وكل بيد
 والشمس تسقط
 فى الغروب
 عن بابلوا نيرودا .. الشهيد

 دواره بتعدى السنين
 يا أرضنا
 يا ام البنين
 دواره بتعدى اللى فات
 يا أرضنا يا ام البنات
 كروب
 حروب
 محن شعوب
 كلاب
 عذاب
 ضباب
 غروب
 بروق
 رعود
 شروق
 صعود
 نضال
 سجال حرام
 حلال
 والعدل .. كان
 فى كل آن
 هو القضية
 والرهان
 والارض عاشت من زمان مسرح لفرسان الميدان
 سيدنا الحسين
 اسبارتاكوس
 جيفارا
 لوركا
 عب رحيم
 نيرودا زمار الصباح
 نيرودا
 مزمار النسيم

تصنيف:شعر مصرى
تصنيف:اشعار احمد فؤاد نجم